b'\n_START_ARTICLE_\nSeptuagesima\n_START_PARAGRAPH_\nSeptuagesima on useiden l\xc3\xa4ntisten kirkkokuntien vanhastaan k\xc3\xa4ytt\xc3\xa4m\xc3\xa4 nimi kirkkovuoden sunnuntaille, joka on kaksi viikkoa ennen laskiaissunnuntaita ja yhdeks\xc3\xa4n viikkoa ennen p\xc3\xa4\xc3\xa4si\xc3\xa4ist\xc3\xa4. Nimi on edelleen k\xc3\xa4yt\xc3\xb6ss\xc3\xa4 muun muassa Ruotsin luterilaisessa kirkossa, mutta ei en\xc3\xa4\xc3\xa4 katolisessa eik\xc3\xa4 anglikaanisessa. Suomen evankelis-luterilaisessa kirkossa nimitys on edelleen k\xc3\xa4yt\xc3\xb6ss\xc3\xa4; kirkkok\xc3\xa4sikirjoihin kuuluvassa evankeliumikirjassa se on rinnakkaisnimitys 3. sunnuntaille ennen paastonaikaa._NEWLINE_Nimi septuagesima on latinalainen j\xc3\xa4rjestyslukusana, joka tarkoittaa seitsem\xc3\xa4skymmenes. Kahdesta seuraavasta sunnuntaista on k\xc3\xa4ytetty latinalaisia nimi\xc3\xa4 sexagesima (=kuudeskymmenes, Suomessa nimi on kirjoitettu my\xc3\xb6s seksagesima) ja quinquagesima (=viideskymmenes, sama kuin laskiaissunnuntai). Nimi quinquagesima johtuu siit\xc3\xa4, ett\xc3\xa4 t\xc3\xa4m\xc3\xa4 p\xc3\xa4iv\xc3\xa4 on 49. p\xc3\xa4iv\xc3\xa4 ennen p\xc3\xa4\xc3\xa4si\xc3\xa4ist\xc3\xa4 (tai 50:s, jos p\xc3\xa4\xc3\xa4si\xc3\xa4isp\xc3\xa4iv\xc3\xa4 lasketaan mukaan.) T\xc3\xa4m\xc3\xa4n vuoksi jo keskiajalla on analogisesti, tarkoin laskematta p\xc3\xa4ivi\xc3\xa4, annettu kahdelle edelliselle sunnuntaille nimet sexagesima (=60:s), ja septuagesima (70:s), vaikka ne itse asiassa ovat 56. ja 63. p\xc3\xa4iv\xc3\xa4 ennen p\xc3\xa4\xc3\xa4si\xc3\xa4ist\xc3\xa4. Toisaalta nime\xc3\xa4 on selitetty my\xc3\xb6s niin, ett\xc3\xa4 se viittaisi juutalaisten 70 vuotta kest\xc3\xa4neeseen Baabelin vankeuteen, jonka p\xc3\xa4\xc3\xa4ttymist\xc3\xa4 olisi pidetty Jeesuksen yl\xc3\xb6snousemukseen verrattavana vapautuksena._NEWLINE_Aika septuagesimasta laskiaistiistaihin muodostaa kirkkovuodessa joulun j\xc3\xa4lkeisest\xc3\xa4 ajasta paastonaikaan johtavan siirtym\xc3\xa4ajan, jota on my\xc3\xb6s sanottu esipaaston ajaksi. _NEWLINE_Vuonna 1970 katolinen kirkko poisti kalenteristaan esipaaston ja sen mukana my\xc3\xb6s septuagesiman ja sexagesiman. Kuusi vuotta my\xc3\xb6hemmin my\xc3\xb6s anglikaaninen kirkko luopui n\xc3\xa4ist\xc3\xa4 termeist\xc3\xa4 ja alkoi nimitt\xc3\xa4\xc3\xa4 niit\xc3\xa4 yksinkertaisesti kolmanneksi ja toiseksi sunnuntaiksi ennen paastoaikaa. My\xc3\xb6hemmin samoin on tehty my\xc3\xb6s Suomen evankelis-luterilaisessa kirkoissa. Niinp\xc3\xa4 vuodesta 2001 l\xc3\xa4htien n\xc3\xa4it\xc3\xa4 vanhoja nimi\xc3\xa4 ei en\xc3\xa4\xc3\xa4 ole suomalaisissakaan almanakoissa, vaan niiden nimin\xc3\xa4 ovat Suomessakin kolmas ja toinen sunnuntai ennen paastonaikaa. Sit\xc3\xa4 vastoin kirkkok\xc3\xa4sikirjoihin kuuluvassa evankeliumik\xc3\xa4sikirjassa nimitykset septuagesima ja seksagesima ovat edelleen k\xc3\xa4yt\xc3\xb6ss\xc3\xa4. Monina vuosina jompikumpi niist\xc3\xa4 kuitenkin sattuu samaksi p\xc3\xa4iv\xc3\xa4ksi kynttil\xc3\xa4np\xc3\xa4iv\xc3\xa4n kanssa, jolloin vain viimeksi mainittu nimi esiintyy p\xc3\xa4iv\xc3\xa4n kohdalla almanakassa.'